На световното първенство в Италия през 1934 г. Монти играе ключова роля за титлата. Срещу Испания на четвъртфиналите рита без топка непреодолимият до този момент страж Рикардо Замора, но не е санкциониран от рефера. Мачът завършва 1:1 и се налага преиграване, но на вратата е резервният вратар, а Замора е с няколко счупени ребра в публиката. По време на двубоя, крилото на Испания Бош е контузен от Монти и до края е фигурант. Участта на Бош споделят австриецът Синделар на полуфинала (1:0) и чехът Пуч на финала (2:1), който напуска срещата преждевременно. „Световното първенство в Италия '34 премина под знака на Монти“ пише след форума италианската преса. За най-добър футболист е избран Джузепе Меаца, но голяма част от треньори и спортни журналисти посочват именно Монти за играча с най-големи заслуги.